Predkladacia správa

Úloha pripraviť Koncepciu Spoločného obstarávania viacerých obstarávateľov (pôvodný názov Koncepcia centralizácie verejného obstarávania) vyplýva z Auditu súladu činností a financovania ústredných orgánov štátnej správy a organizácií v ich pôsobnosti a uznesenia vlády č. 694/2000 v bode C.29. Audit preukázal potrebu reformy štátnej správy a využívania dostupných metód na jej zefektívnenie. Spoločné obstarávanie viacerých obstarávateľov predstavuje súčasť reformy verejnej správy, jej orientácie na merateľné výsledky, efektívnosť a zavádzanie protikorupčných opatrení. Proces decentralizácie si rovnako bude vyžadovať spoločné obstarávanie, pretože umožní realizovať efektívne vynakladanie verejných prostriedkov aj po ich decentralizácii, pričom obstarávateľom na miestnej úrovni umožní uplatňovať jednoduchý, administratívne nenáročný systém verejného obstarávania. 

Jeho podstatou je využitie nových postupov, napr. rámcových zmlúv, ktoré sa dojednajú pre viacerých obstarávateľov s využitím znalosti vyškolenej skupiny obstarávateľov, ale ktoré pre široký okruh ďalších inštitúcií umožnia ich jednoduché a rýchle využívanie a navyše môžu priniesť značné vylepšenie relácie kvalita/cena     pri obstarávaných tovaroch a službách. Spoločné obstarávanie viacerých obstarávateľov umožňuje realizovať úspory nákladov z rozsahu, zo špecializácie ako aj transakčných nákladov.

Na vypracovaní tejto koncepcie sa podieľal aj Úrad pre verejné obstarávanie.

Návrh bol konzultovaný so zahraničnými expertmi z Veľkej Británie a Kanady, ktorí majú dlhoročné skúseností so spoločným obstarávaním.

Návrh koncepcie Spoločného obstarávania viacerých obstarávateľov bol prekonzultovaný s relevantnými rezortmi – Ministerstvom financií Slovenskej republiky a Protimonopolným úradom Slovenskej republiky. Realizácia pilotných projektov bola prekonzultovaná a odsúhlasená s Ministerstvom vnútra Slovenskej republiky, Slovenskou správou ciest a Správou  účelových zariadení Úradu vlády Slovenskej republiky (predbežný súhlas). 

Návrh bol predložený na pripomienkové konanie. Vyhodnotenie pripomienkového konania je uvedené v prílohe. 23.marca 2001 sa uskutočnilo prerokovanie pripomienok s Ministerstvom obrany Slovenskej republiky, Ministerstvom práce, sociálnych vecí a rodiny Slovenskej republiky, Ministerstvom financií Slovenskej republiky, Ministerstvom kultúry Slovenskej republiky. Predkladaný materiál zohľadňuje akceptované pripomienky rezortov. S výnimkou Ministerstva kultúry Slovenskej republiky sa podarilo rozdielne stanoviská odstrániť. Zástupcovia Ministerstva kultúry Slovenskej republiky trvali na vypustení úlohy uvedenej v návrhu uznesenia a to vykonať analýzu nákupov vo svojom rezorte vzhľadom na určité osobitosti v nákupoch pre potreby podriadených nákupoch. V rámci konferenčného prerokovania pripomienok dňa 23. februára 2001 bol zástupcom Ministerstva kultúry Slovenskej republiky vysvetlený cieľ tejto úlohy a využitie vykonaných analýz, ktoré môžu smerovať k uskutočňovaniu spoločných nákupov pre potreby organizácií v rezorte kultúry a v niektorých prípadoch pre spoločné nákupy všetkých štátnych rozpočtových a príspevkových organizácií. Rozpor s Ministerstvom kultúry sa riešil na úrovni podpredsedu vlády pre ekonomiku a ministra kultúry.